## L’IVC presenta en el Teatre Principal de València ‘La Regenta’ de Leopoldo Alas Clarín

*** Helena Pimenta dirigix esta versió realitzada per Eduardo Galán, que es podrà vore els dies 12 i 13 d’octubre
* L’obra tindrà el 13 d’octubre una funció accessible a persones amb discapacitat sensorial**

La Conselleria d’Educació, Cultura, Universitats i Ocupació, a través de l’Institut Valencià de Cultura, porta al Teatre Principal de València l’espectacle *La Regenta*, que es podrà vore el 12 i 13 d’octubre. Es tracta d’una de les obres més importants de la literatura del nostre país, per primera vegada adaptada a teatre en una versió fidel al text de Leopoldo Alas Clarín.

Helena Pimenta dirigix *La Regenta* en la versió que ha fet Eduardo Galán. És la primera vegada que s’estrena en el nostre país seguint fidelment la novel·la de Clarín. Una producció de Secuencia3 i Fernán Gómez Centro Cultural de la Villa, amb la col·laboració de Serveis de l’Espectacle Focus, Pentació, Hawork Studios i les productores valencianes Saga Producciones i Olympia Metropolitana.

Elena Ballesteros interpreta Ana Ozores, acompanyada en el repartiment per Joaquín Notario, Álex Gadea, Jacobo Dicenta, Pepa Pedroche, Francesc Galcerán, Alejandro Arestegui i Lucía Serrano.

*La Regenta* és una història sobre l’enfrontament entre la passió desbordada dels desitjos i de l’amor enfront de les cadenes de la moral social provinciana i la traïció. Ambientada en la ciutat de Vetusta, es tracta d’una obra naturalista que retrata amb duresa l’ambient d’una ciutat de províncies dominada per una classe alta ociosa i un clergat que imposa una moral hipòcrita i asfixiant.

Ana Ozores, casada amb don Víctor Quintana, antic regent de l’Audiència de Vetusta i major que ella, viu aclaparada en el seu matrimoni, a causa de la seua frustració, i és atrapada per don Álvaro, el donjoan de la ciutat, i pel seu confessor, don Fermín de Pas, qui anhela convertir-la en la seua esposa.

Segons Eduardo Galán, “en esta adaptació teatral es defén el dret de la protagonista a triar el seu destí, encara que este no coincidia amb la moral regnant en la seua època, per la qual cosa serà castigada amb el menyspreu, l’abandó i un final de tràgica soledat. He cregut oportú enfocar la història des del punt de vista d’Ana Ozores”.

“Per a fer-ho m’he servit de dos recursos teatrals molt del nostre temps: el *flashback* i els fragments narratius en els quals Ana ens descobrix el seu jo més íntim i ocult. El llenguatge dels diàlegs conserva el sabor d’època i l’estil de Clarín alhora que evita arcaismes i sintaxi antiga per a acostar el text al nostre temps.”, ha explicat Galán.

Per a Helena Pimenta, “*La Regenta* és una novel·la immensa en tots els sentits. Portar-la al teatre sembla una tasca quasi impossible, però una vegada presa la decisió es fa necessari respondre a la pregunta de si serem fidels al text de Clarín. La resposta és sí”.

“En l’adaptació per a l’escena que abordem, necessàriament condensada, ens importa la història que conta, però ens interessa especialment com ho explica l’autor, el seu llenguatge. El llenguatge obeïx a un sistema de pensament i és precisament eixe sistema particular de Clarín el que volem conéixer i en el qual volem submergir-nos. El teatre ens permet traslladar paraules a imatges” continua la directora del muntatge “a gestos, a inflexions de veu a moviments interns o externs dels personatges, a espais poètics…” ha afegit.

L’obra tindrà el 13 d’octubre una funció accessible a persones amb discapacitat sensorial amb subtitulat adaptat, audiodescripció, bucle magnètic individual i so amplificat.

Les entrades es poden adquirir en les taquilles del teatre, així com en la [taquilla en línia de l’IVC](https://ivc.gva.es/val/escena-val/programacio-escena/valencia-prog-val/la-regenta-24-v).

Fecha: 10/10/2024